Римска експанзија није мимоишла ни Кипар. Под изговором гусарских напада на римску флоту, Римљани се 58. године п. н. е. искрцавају на острво. Две римске легије предводио је Катон Млађи. Не наилазећи на озбиљнији отпор, острво убрзо потпада под власт Римске републике. Претворено је у провинцију. У саставу римске државе, Кипар ће остати скоро 400 година. У почетку га Цезар, а нешто касније и Марко Антоније, поклањају египатској краљици Клеопатри. Након битке код Акцијума, Октавијан га прикључује провинцији Киликији. У време владавине цара Трајана, хеленско становништво на Кипру подиже устанак против Римљана који је, због лоше организације, брзо угушен. Године 334. поново је подигнут устанак који се такође завршио неуспехом. Највећи број устаника је убијен.